Številka: 354-030/2019/29 (201)

Datum: 4. 6. 2020

**OBČINSKEMU SVETU**

**OBČINE TRŽIČ**

**ZADEVA: Cenik o višini parkirnine na parkiriščih na območju Naravnega spomenika Dovžanova soteska**

V skladu z 29. členom Zakona o lokalni samoupravi Zakon o lokalni samoupravi (Uradni list RS, št. [94/07](http://www.uradni-list.si/1/objava.jsp?sop=2007-01-4692) – uradno prečiščeno besedilo, [76/08](http://www.uradni-list.si/1/objava.jsp?sop=2008-01-3347), [79/09](http://www.uradni-list.si/1/objava.jsp?sop=2009-01-3437), [51/10](http://www.uradni-list.si/1/objava.jsp?sop=2010-01-2763), [40/12](http://www.uradni-list.si/1/objava.jsp?sop=2012-01-1700) – ZUJF, [14/15](http://www.uradni-list.si/1/objava.jsp?sop=2015-01-0505) – ZUUJFO, [11/18](http://www.uradni-list.si/1/objava.jsp?sop=2018-01-0457) – ZSPDSLS-1, [30/18](http://www.uradni-list.si/1/objava.jsp?sop=2018-01-1356) in [61/20](http://www.uradni-list.si/1/objava.jsp?sop=2020-01-0901) – ZIUZEOP-A), 9. in 18. členom Statuta Občine Tržič (Uradni list RS, št. 19/13, 74/15) ter 36. členom Odloka o občinskih cestah in cestnoprometni ureditvi v občini Tržič (Ur. l. RS; št. 78/12, 41/13 in 54/15) vam pošiljam v obravnavo in sprejem točko:

|  |
| --- |
| **CENIK O VIŠINI PARKIRNINE NA PARKIRIŠČIH NA OBMOČJU NARAVNEGA SPOMENIKA DOVŽANOVA SOTESKA** |

V skladu z 21. členom Statuta Občine Tržič in 55. člena Poslovnika Občinskega sveta Občine Tržič bosta kot poročevalca na seji Sveta in delovnih teles sodelovala:

* vodja Urada za urejanje prostora, ga. Jasna Kavčič, univ. dipl. inž. grad.
* vodja Urada za gospodarstvo in družbene dejavnosti, Klemen Srna, univ. dipl. pol.

**PREDLOG SKLEPA:**

**Občinski svet Občine Tržič sprejme cenik o višini parkirnine na parkiriščih na območju Naravnega spomenika Dovžanova soteska.**

**mag. Borut Sajovic**

**ŽUPAN**

**OBRAZLOŽITEV:**

V prvem odstavku 36. člena Odloka o občinskih cestah in cestnoprometni ureditvi v Občini Tržič (Ur. l. RS, št. 78/12, 41/13 in 54/15) je določeno, da se za javne parkirne površine, kjer se plačuje parkirnina, čas, v katerem se plačuje parkirnina, in višina parkirnine določi v ceniku, ki ga potrdi občinski svet.

Nadalje so 36.a člen odloka določila glede plačila parkirnine:

1. *Na javnih parkirnih površinah, za uporabo katerih je določeno plačilo parkirnine, je parkiranje dovoljeno za čas, za katerega je plačana. Zavezanec za plačilo je uporabnik javne parkirne površine.*
2. *Vrsta in način parkiranja, dovoljeni čas parkiranja, obveznost plačila parkirnine in njena višina so razvidni s prometne signalizacije.*
3. *Z globo 60 EUR se kaznuje za prekršek posameznik, ki parkira na javni parkirni površini iz prvega odstavka tega člena, brez plačila parkirnine.*

Občinska uprava predlaga, da se za 2 lokaciji javnih parkirišč na območju Naravnega spomenika Dovžanova soteska uvede plačilo parkirnine za motorna vozila, ki tam parkirajo.

V občinski upravi ocenjujemo, da je z razvojem turizma, investicijskimi in drugimi vlaganji Občine Tržič v preteklih letih na območju Naravnega spomenika Dovžanova soteska, smiselno, primerno in gospodarno uvesti parkirnino na tem območju, pri čemer zasledujemo dva glavna cilja: 1) manjša uporaba motoriziranega prometa v Dovžanovi soteski z vidika trajnostne mobilnosti, 2) pridobitev finančnih sredstev za nadaljnja vlaganja in razvoj Dovžanove soteske.

Na parkirišču za naseljem Čadovlje, ob novo vzpostavljeni info točki, predlagamo parkirni režim z plačilom parkirnine za prve tri ure uporabe parkirišča s ceno 1,00 EUR na uro z DDV. Za vsako nadaljnjo uro pa se višina parkirnine podvoji, torej 2,00 EUR na uro z DDV. Nižja parkirnina za prve tri ure v teh treh urah zagotavlja namensko uporabo parkirišča za peš ogled Dovžanove soteske v celotnem obsegu. Za vsako drugo uporabo oz. preprečevanje le-tega, pa je parkirnina višja za vsako začeto uro.

Na parkirišču oz. več teh parkiriščih pri geološkem stebru in njegovi okolici, kjer je predviden bolj kratkotrajen ogled za obiskovalce najbolj atraktivnega dela Dovžanove soteske, to je slapišča, predlagamo, da parkirnina za prvo uro znaša 1 EUR na uro z DDV. Za vsako nadaljnjo uro pa se cena parkirnine podvoji, torej 2,00 EUR na uro z DDV. Za avtodome in kombinirana vozila se obračuna dvojna cena, kot za osebna vozila. Za ostala vozila (avtobusi, tovorna vozila, ipd.) bo parkiranje prepovedano.

Predlagamo, da Občinski svet Občine Tržič predlagani cenik za obe lokaciji parkirišč sprejme. Po potrditvi cenika bo Občina Tržič v najkrajšem možnem času vzpostavila sistem plačevanja parkirnine, bodisi prek uporabe mobilne aplikacije, uporabe kratkih sporočil (SMS) ali z gotovinskim plačilom v info točki Dovžanova soteska. Postavitev parkomatov zaenkrat ni predvidena. Občina Tržič bo preučila in zagotovila stroškovno najbolj ugodno rešitev za plačilo parkirnine.

Pripravila:

Klemen Srna, univ. dipl. pol.,

vodja Urada za gospodarstvo

in družbene dejavnosti

Jasna Kavčič, univ. dipl. inž. grad., dr. Metka Knific Zaletelj

vodja Urada za urejanje prostora DIREKTORICA OBČINSKE UPRAVE

Poslati:

* Občinskemu svetu Občine Tržič.

Priloga:

* cenik o višini parkirnine na parkiriščih na območju Naravnega spomenika Dovžanova soteska.

Vložiti:

* v zadevo.